CELEX: 32011D0417
Language: hu
Date: 2011-07-12 00:00:00
Title: 2011/417/EU: A Tanács határozata ( 2011. július 12. ) a Finnországban fennálló túlzott hiányról szóló 2010/408/EU határozat hatályon kívül helyezéséről

16.7.2011   
            
            
               HU
            
            
               Az Európai Unió Hivatalos Lapja
            
            
               L 187/27
            
         A TANÁCS HATÁROZATA
   (2011. július 12.)
   a Finnországban fennálló túlzott hiányról szóló 2010/408/EU határozat hatályon kívül helyezéséről
   (2011/417/EU)
   AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre és különösen annak 126. cikke (12) bekezdésére,
   tekintettel az Európai Bizottság ajánlására,
   mivel:
   
               (1)
            
            
               A Szerződés 126. cikke (6) bekezdésének megfelelően a Tanács a Bizottság javaslata alapján a 2010/408/EU határozattal (1) megállapította, hogy Finnországban túlzott hiány áll fenn. A Tanács 2010/408/EU határozatában megállapította, hogy a költségvetési hiány a várakozások szerint 2010-ben eléri a GDP 4,1 %-át, tehát túllépi a Szerződés által a GDP 3 %-ában meghatározott referenciaértéket, míg a bruttó államadósság várhatóan a GDP 49,9 %-a lesz, azaz a Szerződés által a GDP 60 %-ában meghatározott referenciaérték alatt marad.
            
         
               (2)
            
            
               2010. július 13-án a Szerződés 126. cikkének (7) bekezdésével és a túlzott hiány esetén követendő eljárás végrehajtásának felgyorsításáról és pontosításáról szóló, 1997. július 7-i 1467/97/EK tanácsi rendelet (2) 3. cikkének (4) bekezdésével összhangban a Tanács a Bizottság javaslata alapján elfogadott ajánlást intézett Finnországhoz azzal a céllal, hogy legkésőbb 2011 végéig szüntesse meg a túlzott hiányt. Az ajánlást nyilvánosságra hozták.
            
         
               (3)
            
            
               A Szerződés 126. cikke (12) bekezdésének megfelelően a túlzott hiányról szóló tanácsi határozatot hatályon kívül kell helyezni, ha a Tanács úgy ítéli meg, hogy az érintett tagállamban megszüntették a túlzott hiányt.
            
         
               (4)
            
            
               A Szerződésekhez csatolt, a túlzott hiány esetén követendő eljárásról szóló 12. sz. jegyzőkönyv 4. cikkével összhangban a Bizottság biztosítja a túlzott hiány esetén követendő eljárás végrehajtásához kapcsolódó adatokat. A jegyzőkönyv alkalmazásának részeként az Európai Közösséget létrehozó szerződéshez csatolt, a túlzott hiány esetén követendő eljárásról szóló jegyzőkönyv alkalmazásáról szóló, 2009. május 25-i 479/2009/EK tanácsi rendelet (3) 3. cikkével összhangban a tagállamok évente kétszer, konkrétan április 1-jéig és október 1-jéig kötelesek közölni a költségvetési hiányra, az államadósságra és más kapcsolódó változókra vonatkozó adatokat.
            
         
               (5)
            
            
               Finnország 2011. április 1-je előtti bejelentését és a bizottsági szolgálatok 2011. tavaszi előrejelzését követően, a 479/2009/EK rendelet 14. cikkével összhangban a Bizottság (Eurostat) által közölt adatok alapján a következő következtetések vonhatók le:
               
                           —
                        
                        
                           Míg a túlzott hiány esetén követendő eljárás keretében tett 2010. áprilisi bejelentés a hiány mértékét 2010-re a GDP 4,1 %-ára vetítette előre, a tényleges eredmény ennél jelentősen jobb, a GDP 2,5 %-a volt.
                        
                     
                           —
                        
                        
                           A hiány tervezettnél jobb eredményét elsősorban a vártnál jelentősebb gazdasági növekedés és az adóbevételeket (héa és jövedelemadó) fellendítő, jobb munkaerő-piaci helyzet magyarázza, míg a kiadások növekedése összességében visszafogott volt.
                        
                     
                           —
                        
                        
                           A bizottsági szolgálatok 2011-es tavaszi előrejelzése szerint a hiány 2011-ben tovább csökken a GDP 1 %-ára. Hasonlóképpen a stabilitási program 2011. évi aktualizált változatának előrejelzései szerint a hiány 2011-ben a GDP 0,9 %-a lesz. A költségvetési egyenleg javulása az előző évhez képest ciklikus tényezőknek köszönhető, és a viszonylag élénk gazdasági tevékenység várható folytatódását és a GDP körülbelül 0,5 %-át kitevő diszkrecionális adóemelést (főleg energia- és termékadók) tükrözi. Mind a bizottsági szolgálatok, mind a stabilitási program 2011. évi aktualizált változatának előrejelzése szerint a hiány 2012-ben kismértékben tovább javul és eléri a GDP 0,7 %-át.
                        
                     
                           —
                        
                        
                           A bizottsági szolgálatok 2011. tavaszi előrejelzése és a strukturális egyenlegekre vonatkozó – a bizottsági szolgálatok által a stabilitási program legutóbbi aktualizált változatában szereplő információk alapján, a közösen megállapított módszertannak megfelelően újraszámított – adatok szerint a strukturális egyenleg szintje 2011-ben várhatóan kedvezőbb lesz a középtávú célkitűzésnél, amelyet a finn hatóságok a GDP 0,5 %-át kitevő strukturális többletben határoztak meg. A strukturális egyenleg azonban várhatóan valamelyest romlani fog és középtávon negatívba fordul át. A strukturális egyenlegre vonatkozó becslés egyértelmű romlása a jelenlegi nagy kibocsátási rést csökkentő gazdasági növekedésre vonatkozó kedvező előrejelzések mellett fennálló, nagyjából tartós államháztartási hiány következménye. Ennek eredményeképpen és további intézkedések hiányában a jelenlegi becslések szerint a (ciklikus tényezők, valamint egyszeri és egyéb átmeneti intézkedések nélküli) költségvetési egyenleg 2015-ben némileg a GDP –1,2 %-ában meghatározott küszöb alá esik, ami szokásos ciklikus ingadozások esetén biztonsági tartalékot biztosít a GDP 3 %-ában meghatározott referenciaérték túllépésével szemben. A stabilitási program 2015-ig terjedő előrejelzései szerint az államháztartási hiány a 2013–2015 közötti időszakban a GDP mintegy 1 %-a körül stabilizálódik.
                        
                     
                           —
                        
                        
                           A bizottsági szolgálatok 2011. tavaszi előrejelzése szerint az adósságráta a GDP 48,4 %-át kitevő 2010. évi mértékről 2012-ben a GDP 52,2 %-ára emelkedik. A stabilitási program aktualizált változatának előrejelzése szerint az adósságráta 2012-re a GDP 51,3 %-ára nő.
                        
                     
         
               (6)
            
            
               A fenti következtetések alapján a finnországi túlzott hiány megszüntetése megtörtént, ezért a 2010/408/EU határozatot hatályon kívül kell helyezni,
            
         ELFOGADTA EZT A HATÁROZATOT:
   1. cikk
   Az átfogó értékelésből az következik, hogy Finnországban megtörtént a túlzott hiány megszüntetése.
   2. cikk
   A 2010/408/EU határozat hatályát veszti.
   3. cikk
   Ennek a határozatnak a Finn Köztársaság a címzettje.
   
      Kelt Brüsszelben, 2011. július 12-én.
      
         
            a Tanács részéről
         
         
            az elnök
         
         J. VINCENT-ROSTOWSKI
      
   
   
      (1)  HL L 189., 2010.7.22., 17. o.
   
      (2)  HL L 209., 1997.8.2., 6. o.
   
      (3)  HL L 145., 2009.6.10., 1. o.